Imtella' Jannar 7, 2022 Fl-Ingilterra, il-kriżi fis-settur tal-enerġija matul is-sena li għaddiet wasslet għal żieda qawwija fil-kontijiet tal-elettriku bil-konsegwenza li qed tkompli tgħakkes eluf ta' familji, l-aktar dawk vulnerabbli. Rapporti fil-midja Ingliża qalu li eluf ta' familji qegħdin isibuha iebsa ħafna biex iħallsu l-kontijiet tad-dawl, l-aktar dawk li jeħtieġu jsaħħnu djarhom minħabba l-kesħa kbira fil-pajjiż. Ingħad li wara żieda fil-kontijiet fil-ħarifa, is-sitwazzjoni mistennija tkompli tmur għall-agħar meta l-prezzijiet tal-enerġija mistennija jiżdiedu b'50% oħra f'April li ġej. Il-kopja Natasha u Gary Waterhouse qalu ma' Sky News li l-kont tal-elettriku tagħhom tela' għal bejn £120 u £140 fix-xahar. Madandkollu l-ikbar xokk kien fil-prezz tal-gass li minn £33 fix-xahar tela' għal £190 fix-xahar. Il-kopja li għandhom problemi ta' saħħa, qalu li żieda oħra fil-kontijiet tal-enerġija mhix sostenibbli u se jiġu f'qagħda jekk flushom jonfquhomx għall-ikel jew biex isaħħnu djarhom. Qalu li bħalhom hemm bosta familji oħrajn li qed ibatu fis-skiet għax ma jaffordjawx isaħħnu djarhom. Żiedu jgħidu li l-benefiċċju tal-enerġija li qed jagħti l-Gvern Ingliż lil familji vulnerabbli mhux biżżejjed għax lanqas ikopri xahar konsum. L-eperti qed isostni li biż-żieda li jmiss fil-prezz tal-enerġija, mhux se jerġgħu jintlaqtu biss il-familji vulnerabbli, iżda l-biċċa l-kbira tal-familji fir-Renju Unit. Fil-fatt iż-żieda fil-prezz tal-enerġija mistennija ssarraf f'żieda ta' madwar £20 biljun fuq il-kontijiet tal-elettriku tal-familji u n-negozji. Fl-istess waqt m'hemm ebda garanzija li l-prezzijiet se jerġgħu jorħsu.